FI Euroopan unionin virallinen lehti CE 78/654

(2004/C 78 E/0696)

KIRJALLINEN KYSYMYS E-3834/03

esittäjä(t): Ilda Figueiredo (GUE/NGL) komissiolle

(12. joulukuuta 2003)

Aihe: Portugalilaisten työntekijöiden syrjintä ulkomailla

Pohjois-Portugalin rakennusalan, puu-, marmori-, kivi- ja keramiikkateollisuuden sekä rakennusmateriaali-alan työntekijöiden ammattiliitto kiinnitti äskettäin huomiota ongelmiin, joista tuhannet portugalilaiset rakennusalan työntekijät kärsivät ulkomailla. Talven tullessa näiden työntekijöiden sopimuksia ei jatketa, minkä vuoksi heidän on pakko muuttaa pois maasta. Usein häikäilemättömät työnvälittäjät tarjoavat heille hyviä työehtoja, joita ei sitten noudateta.

Mainitsen tästä muutaman esimerkin:

— Islannissa portugalilaiset työntekijät rakentavat tunneleita veden johtamiseksi Kárahnjúkariin rakennettaviin patoihin. Työmaalla ei ole evakuointimahdollisuuksia onnettomuuksien varalta, ja portugalilaisia työntekijöitä kohdellaan eri tavalla kuin muista Euroopan unionin jäsenvaltioista tulevia työntekijöitä.

— Saksassa (Bernissä maan eteläosassa) ja Espanjassa portugalilaisia työntekijöitä syrjitään palkka-, asunto-, turvallisuus- ja työaikakysymyksissä. Esimerkiksi Espanjassa heidän on tehtävä 12-tuntisia työpäiviä, ja he saavat vähemmän palkkaa kuin espanjalaiset työntekijät, jotka työskentelevät 8 tuntia päivässä (mm. Galiciassa, Baskimaassa, Valenciassa ja Lleidassa toimivissa yrityksissä).

1. Mihin toimiin komissio aikoo ryhtyä tämän portugalilaisiin työntekijöihin etenkin Euroopan unionin jäsenvaltioissa kohdistuvan vakavan syrjinnän ja riiston torjumiseksi sekä sen varmistamiseksi, että portugalilaisille työntekijöille taataan samat palkka- ja työehdot kuin muille työntekijöille?

2. Mitä toimia toteutetaan näiden työntekijöiden ammatillisen pätevyyden varmentamiseksi Euroopan unionissa?

3. Millä toimilla aiotaan estää se, että kansainvälisiä tarjouskilpailuita voittaneet yritykset palkkaavat työntekijöitä epäasiallisten työvoimanvälittäjien kautta?

Anna Diamantopouloun komission puolesta antama vastaus

(29. tammikuuta 2004)

Kysymyksestä ei käy selvästi ilmi, kuuluvatko mainitut tilanteet palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon 16 päivänä joulukuuta 1996 annetun Euroopan parlamentin ja neuvoston direktiivin 96/71/EY (1) soveltamisalaan. Jos näin on, asianomaiset työntekijät kuuluvat suojasääntöjen ”kovan ytimen” alaisuuteen. Säännöt koskevat vastaanottajamaassa voimassa olevia työehtoja ja -oloja sisältäen muun muassa säännöt enimmäistyöajoista, vähimmäispalkoista sekä työturvallisuudesta, työterveydestä ja työhygieniasta.

Jos sen sijaan kyseessä on työntekijöiden sijoittuminen työhön siten, että työntekijöiden tarkoituksena on työskennellä tavallisesti kyseisissä unionin tai Euroopan talousalueen jäsenvaltioissa, työntekijöiden vapaasta liikkuvuudesta yhteisön alueella 15 päivänä lokakuuta 1968 annetussa neuvoston asetuksessa (ETY) N:o 1612/68 (2) säädetään, että jäsenvaltion kansalaista ei työntekijänä saa saattaa toisen jäsenvaltion alueella kotimaisiin työntekijöihin verrattuna eri asemaan työ- ja palvelussuhteen ehtojen suhteen.

Komissio on luonnollisesti pahoillaan sellaisista tilanteista, joissa näitä sääntöjä rikotaan. Komissio muistuttaa kuitenkin, että työ- ja palvelussuhteen ehtojen noudattamisen valvonta ja seuranta kuuluvat ensisijaisesti kansallisten viranomaisten vastuulle.

(1) EYVL L 18, 21.1.1997.

(2) EYVL L 257, 19.10.1968.